Οικονομικό Πανεπιστήμιο Αθηνών

Έμβλημα

Το έμβλημα του ιδρύματος απεικονίζει τον Ερμή, αγγελιοφόρο των θεών κατά την ελληνική μυθολογία. Η πρώτη εκδοχή του εμβλήματος χρησιμοποιήθηκε από το 1920, κατά τη σύσταση του ιδρύματος. Το 1938 παρουσιάστηκε μία διαφορετική εκδοχή. Το 1956 χρησιμοποιήθηκε ένα έμβλημα το οποίο παρέμεινε για μεγάλο διάστημα ως διακριτικό του ιδρύματος. Το 2014, το έμβλημα και ο λογότυπος του Οικονομικού Πανεπιστημίου Αθηνών, εξελίχθηκαν.

Ακαδημαϊκή Αξιολόγηση

Για το 2018, το ΟΠΑ κατατάσσεται στη θέση 501-600 στην παγκόσμια λίστα των The Times Higher Education (THE) και στη θέση 151-200 στην κατηγορία Διοίκησης και Οργάνωσης Επιχειρήσεων στην κατάταξη της QS World University Rankings.
Το 2015 το Οικονομικό Πανεπιστήμιο Αθηνών αξιολογήθηκε από την Αρχή Διασφάλισης και Πιστοποίησης της Ποιότητας στην Ανώτατη Εκπαίδευση (ΑΔΙΠ) και έλαβε συνολική "Θετική" ιδρυματική αξιολόγηση.
Το Οικονομικό Πανεπιστήμιο Αθηνών είναι από διεθνοποιημένο Α.Ε.Ι., με βάση τους ξένους επισκέπτες καθηγητές και φοιτητές και τις διεθνείς συνεργασίες. Σύμφωνα με κατάταξη του γερμανικού περιοδικού Der Spiegel, το Ο.Π.Α. είναι στην 25η θέση ανάμεσα στα οικονομικά πανεπιστήμια της Ευρώπης. Αντιθέτως, το μεταπτυχιακό πρόγραμμα του Ο.Π.Α. (International MBA), σύμφωνα με το ίδιο περιοδικό, βρίσκεται στην 15η θέση πανευρωπαϊκά και στην 30η παγκοσμίως.

Τοποθεσία

Οι εγκαταστάσεις του Οικονομικού Πανεπιστημίου Αθηνών αναπτύσσονται περιμετρικά του Πεδίου του Άρεως. Το κεντρικό κτίριο βρίσκεται στην οδό Πατησίων 76 στην Αθήνα, στο δυτικό τμήμα του Πεδίου, κοντά στο Εθνικό Αρχαιολογικό Μουσείο και τις αθλητικές εγκαταστάσεις του Πανελληνίου. Το σημείο αυτό ήταν γνωστό στις αρχές του 20ου αιώνα ως "οικόπεδο Καραπάνου" και αποτέλεσε την πρώτη έδρα του ποδοσφαιρικού Παναθηναϊκού από το 1908 έως και το 1922 οπότε και μετακόμισε στη σημερινή του έδρα, το γήπεδο Απόστολος Νικολαΐδης. Εκτός του κεντρικού κτιρίου λειτουργούν ακόμη τέσσερα κτίρια που εξυπηρετούν τις ανάγκες για γραφεία των καθηγητών και του προσωπικού.
Το Κέντρο Ερευνών του πανεπιστημίου βρίσκεται μερικά τετράγωνα πιο μακριά, στην οδό Κεφαλληνίας 46. Τα δύο κτίρια των γραφείων των καθηγητών βρίσκονται στις οδούς Κοδριγκτώνος 12 και Δεριγνύ 12.
Τα μεταπτυχιακά προγράμματα πραγματοποιούνται σε κτιριακές εγκαταστάσεις βόρεια του Πεδίου του Άρεως, άνωθεν της Οδού Ευελπίδων, κοντά στα Δικαστήρια της πρώην Στρατιωτικής Σχολής Ευελπίδων, ενώ το 2015 ξεκίνησε η ανέγερση νέου ιδιόκτητου κτιρίου σε κοντινό τετράγωνο. Τα μαθήματα ξένων γλωσσών και ηλεκτρονικών υπολογιστών πραγματοποιούνται σε γειτονικά γραφεία περιμετρικά της Πλατείας Βικτωρίας.
Κατά καιρούς έχει προταθεί η μετεγκατάσταση του πανεπιστημιακού ιδρύματος για σκοπούς αποκέντρωσης της περιοχής και ενιαιοποίησης των εγκαταστάσεων, διατηρώντας το ιστορικό κτίριο της οδού Πατησίων, όπως έγινε αντίστοιχα με τη μετεγκατάσταση των σχολών του Πανεπιστημίου Αθηνών και του Εθνικού Μετσόβιου Πολυτεχνείου.

Βιβλιοθήκη

Η βιβλιοθήκη του Ο.Π.Α ιδρύθηκε το 1928, αποτελώντας την αρχαιότερη οικονομική ακαδημαϊκή βιβλιοθήκη στην Ελλάδα, ενώ το 1990 έγινε σε αυτή μια μεγάλη ανακαίνιση.
Η βιβλιοθήκη περιέχει πάνω από 100.000 διαφορετικά βιβλία και 1000 διαφορετικά ακαδημαϊκά συγγράμματα καλύπτοντας θέματα σχετικά με τα Οικονομικά, τις Διεθνείς και Ευρωπαϊκές Οικονομικές Σπουδές, την Διοίκηση Επιχειρήσεων, το Μάρκετινγκ, την Πληροφορική, την Στατιστική, τα Λογιστικά και τα Χρηματοοικονομικά.
Η βιβλιοθήκη συμμετέχει σε Εθνικά και διεθνή προγράμματα συνεργασίας βιβλιοθηκών για δανεισμούς βιβλίων. Δηλαδή, τα μέλη της βιβλιοθήκης έχουν πρόσβαση στο Κέντρο Προγραμματισμού και Οικονομικών Ερευνών, την Τράπεζα της Ελλάδος, το Εθνικό Κέντρο Τεκμηρίωσης όπως και σε αρκετές βιβλιοθήκες της Ευρώπης.

Φοιτητική Λέσχη

Στα πλαίσια του Πανεπιστημίου λειτουργεί φοιτητική λέσχη η οποία υποβοηθά σε θέματα στέγασης φοιτητών από άλλες πόλεις και σίτισης στο εστιατόριο του πανεπιστημίου, ενώ τα τελευταία χρόνια διοργανώνει μαθήματα ξένων γλωσσών και χειρισμού ηλεκτρονικών υπολογιστών με προσιτά δίδακτρα. Μέχρι και το 2015 οι γλώσσες στις οποίες διοργανώνονταν μαθήματα ήταν Αγγλικά, Γαλλικά, Ιταλικά, Ισπανικά, Ρωσικά, Τουρκικά, Γερμανικά και Νέα Ελληνικά, ενώ λειτουργούσε και λογοτεχνικό εργαστήρι.

Διατελέσαντες Πρυτάνεις και Αντιπρυτάνεις

Οι διατελέσαντες κατά ημερομηνία Πρυτάνεις και Αντιπρυτάνεις του Οικονομικού Πανεπιστημίου Αθηνών από το 1935 έως το 2015 είναι οι ακόλουθοι: